Καρδιακή ανεπάρκεια

Η καρδιακή ανεπάρκεια είναι η έλλειψη ικανότητας της καρδιάς να κυκλοφορεί επαρκώς το αίμα στο σώμα. Αυτή η αδυναμία στη μετάδοση του αίματος έχει ως αποτέλεσμα να μην μπορούν να ικανοποιηθούν απαραίτητες λειτουργίες και μεταβολικές ανάγκες που χρειάζεται το ανθρώπινο σώμα, όπως η μεταφορά οξυγόνου και θρεπτικών ουσιών στους ιστούς.

Εμφυτεύσιμοι απινιδωτές

Παρόλο που έχει μειωθεί ο αιφνίδιος καρδιακός θάνατος, δεν έχει λυθεί το πρόβλημα με τον αριθμό θανάτων  σε ασθενείς με καρδιακή ανεπάρκεια. Ένα σημαντικό θεραπευτικό εργαλείο για την αντιμετώπιση του αιφνιδίου θανάτου είναι ο εμφυτεύσιμος απινιδωτής (ICD). Η ιατρική συσκευή ICD ή αλλιώς εμφυτεύσιμος καρδιομετατροπέας απινιδωτής, βοηθάει στην παρακολούθηση των παλμών της καρδιάς και, όταν εντοπίσει κάποιο πρόβλημα που δεν θεωρείται σοβαρό, χορηγεί ανώδυνους ηλεκτρικούς παλμούς για να το διορθώσει. Αν αποτύχει ή ανιχνευτεί κάτι σοβαρό στον καρδιακό ρυθμό, χορηγεί ένα μικρό ηλεκτρικό σοκ, που ονομάζεται καρδιομετατροπή. Αν ούτε αυτό λειτουργήσει, το σοκ που παρέχει, γίνεται μεγαλύτερο και ισχυρότερο και ονομάζεται απινίδωση.    
Οι εμφυτεύσιμοι καρδιομετατροπείς απινιδωτές ή ICD χρησιμοποιούνται σε ασθενείς με σοβαρό πρόβλημα στον ρυθμό των κοιλιών της καρδιάς, που είναι η κύρια αιτία αιφνίδιου καρδιακού θανάτου. Σε μερικούς ασθενείς, οι συσκευές αυτές έχουν αποδειχθεί ότι παρατείνουν μακροπρόθεσμη επιβίωση.

Αορτοστεφανιαία παράκαμψη (bypass)

Υπάρχει μια μελέτη, η οποία είναι και η πρώτη κλινική μελέτη, που έχει ξεκινήσει να απαντάει στην ερώτηση: αν η εγχείρηση που ονομάζεται αορτοστεφανιαία παράκαμψη (bypass) μπορεί να θεραπεύσει ασθενείς με ισχαιμικό αίτιο καρδιακής ανεπάρκειας, αλλά και αν έχουν βιώσιμο μυοκάρδιο και κατάλληλα αγγεία για την εγχείρηση. Αυτή η μελέτη ονομάζεται STICH( Surgical Treatment for Ischemic Heart Failure) και μπορεί να προταθεί και ως θεραπεία εκλογής.

Μεταμόσχευση καρδιάς

Η μεταμόσχευση καρδιάς είναι μια επέμβαση τόσο περίπλοκη, που η διάρκειά της είναι από 4 μέχρι και 10 ώρες. Σε αυτή την επέμβαση ο ασθενής συνδέεται με ένα μηχάνημα που παρέχει αίμα στον εγκέφαλο και στο σώμα. Αυτό το μηχάνημα ονομάζεται "μηχάνημα εξωσωματικής κυκλοφορίας". Στη συνέχεια, η καρδιά αφαιρείται και τα αιμοφόρα αγγεία συνδέονται με την καινούργια καρδιά, για να επιτρέπεται η ροή του αίματος στο σώμα του ασθενούς. Μετά την εγχείρηση, ο ασθενής, θα πρέπει να παρακολουθείται στενά για τυχόν ανωμαλίες μετά την επέμβαση. Επίσης, απαιτούνται πολλά φάρμακα για να μην αποβληθεί η καρδιά του δωρητή.

Στάδια

Τα στάδια τις καρδιακής ανεπάρκειας είναι τέσσερα και συμβολίζονται με τα αγγλικά γράμματα A, B, C και D. Αυτά είναι:
Στάδιο Α: Παρόλο που ο ασθενής έχει καρδιακή ανεπάρκεια, δεν παρουσιάζει καμία καρδιακή ανωμαλία σε σχέση με το τρίτο στάδιο.
Στάδιο Β: Εδώ κατατάσσονται οι ασθενείς που παρουσιάζουν άμεσα ανωμαλίες στην καρδιά, αλλά δεν έχουν παρουσιάσει  συμπτώματά καρδιακής ανεπάρκειας.
Στάδιο C: Εδώ υπάρχουν οι ασθενείς που είχαν παρουσιάσει τα συμπτώματα της καρδιακής ανεπάρκειας στο παρελθόν και έχουν ανωμαλίες της καρδιάς.
Στάδιο D: Στο τέταρτο στάδιο υπάρχουν οι ασθενείς που χρειάζονται μηχανική υποστήριξη της κυκλοφορίας του αίματος, μεταμόσχευση καρδιάς ή νοσηλευτική φροντίδα.